Polisiereserviste binnekort ingespan teen plaasaanvalle | Maroela Media
Polisiereserviste binnekort ingespan teen plaasaanvalle
Die Suid-Afrikaanse Polisiediens (SAPD) beplan om vanjaar 'n program van stapel te stuur waardeur polisiereserviste gewerf sal word om misdaad in plattelandse en afgeleë gebiede te bestry.
Genl. Khehla John Sitole, nasionale polisiekommissaris, sê dié program sal deel vorm van uitkoms 7 van die SAPD se omdraaiplan wat handel oor plattelandse ontwikkeling. "Dié uitkoms is om veediefstal en plaasaanvalle teen te werk deur die inwerkingstelling van 'n landelike veiligheidstrategie wat fokus op landelike veiligheid, infrastruktuur en 'n landelike veiligheidsraamwerk," het Sitole gesê.
Sitole en senior bestuurslede van die SAPD het vroeër vandeesmaand met TLU SA vergader om kwessies rakende landelike veiligheid en die inwerkingstelling van 'n veiligheidstrategie in plattelandse gebiede te bespreek.
Kol. Brenda Muridili, woordvoerder van die polisie, sê dié strategie behels 'n geïntegreerde benadering van dag-vir-dag-polisiëring om 'n veilige omgewing in plattelandse gebiede te skep. "Die strategie bestaan uit die Plaasveiligheidsplan wat vir plase ontwerp is om gesamentlike vinnige reaksie tussen belanghebbendes te verseker op voorvalle wat die landbougemeenskap raak," sê Muridili.
"Die SAPD se vennootskap met TLU SA word ondersteun deur die Nasionale Ontwikkelingsplan se oproep om die vrees vir misdaad uit te wis deur doeltreffende, gekoördineerde reaksie tussen die polisie, sakelui, die gemeenskap en die burgerlike samelewing."
Muridili het die SAPD se ondersteuning van die stryd teen misdaad in landelike gebiede en teenoor landbougemeenskappe bevestig en hul waardering uitgespreek teenoor TLU SA vir hul ondersteuning hiermee. "Die landelike veiligheidstrategie word in werking gestel om 'n misdaadvrye omgewing te verseker wat bevorderlik is vir voedselsekuriteit, die vermindering van ernstige en gewelddadige misdaad, veediefstalvoorkoming, asook maatskaplike en ekonomiese stabiliteit."
Man vas ná gru-vonds
Agri SA wens OVK geluk met verkiesing
Ek hou nie regtig my asem op nie. Wag en sien maar of dit 'n ware verskil gaan maak, veral wat betref boere. As ons oor 'n jaar sien die statistiek tov plaasmoorde het afgeneem sal ek eers bly raak. Maar ten minste begin hulle nou iets doen in die regte rigting.
En wat doen hulle met hulle slapgat weermag wat heeldag in n kamp le en niks doen nie
Dit is verbasend en terselfdertyd verblydend dat die SAPD nou saam met TLU SA op 'n plan kan ooreenkom. Gedrewe deur 'n konserwatiewe maar praktiese organisasie en die middele wat die Staat bied, kan daar iets goeds hieruit voorkom.
Pik hulle doen nie niks nie. Hulle eet darem.
Ek hoop nie dit gaan soos met die Kruger wildtuin dat die wat veiligheid moet verseker die kriminele en oortreders word ek sal dit n gebedsaak maak